**Leangkollen**, også omtalt som **Leangkollen hotell** og liknende, er et kurs- og konferansehotell i Bleikeråsen i Asker i Akershus med utsikt over Oslofjorden. Tømmerhuset ble opprinnelig bygd etter tysk forbilde under andre verdenskrig, som landssted for NS-lederen Vidkun Quisling. Etter krigen ble eiendommen overtatt av Norsk Sjømannsforbund som ferie- og kurssted. Det har blitt ombygd og utbygd en rekke ganger siden. I 1970 ble det hotell. I 2019 hadde dagens Quality Hotel Leangkollen 98 gjesterom med 146 senger.

Historikk
---------

«Norsk Sjømannsforbund Internatskole "Leangkollen" Asker» Postkort: Karl Harstad, Nasjonalbibliotekets bildesamling 
Plakett med historien til hotellet. Foto: 2019 
Eiendommen tilhørte opprinnelig Bleiker (Bleker) gård, som i 1865 rydda til husmannsplassen Bråten på stedet.

NS-lederen Vidkun Quisling kjøpte eiendommen i 1941. Han begynte i hemmelighet å bygge fire lafta tømmerhytter på i alt 600 m2, blant annet en stor gildehall. Anlegget ble tegna av Wilhelm K. Essendrop, arkitekten som også stod bak ombygginga av Villa Grande på Bygdøy til Quislings førerbolig «Gimle». Anlegget ble på folkemunne, og i avisomtaler etter krigen, kalt «Ørneredet» etter Hitlers Kehlsteinhaus i Berchtesgaden. Bygningene ble utstyrt med verdifullt innbo beslaglagt og stjålet fra Norske Selskap og privatpersoner. Stedet ble ikke ferdig, og det ble aldri tatt i bruk.

Etter frigjøringa i 1945 overtok den norske staten eiendommen ved Direktoratet for fiendtlig eiendom som solgte det til Norsk Sjømannsforbund i 1947. Stedet fikk da navnet «Leangkollen» og ble opprusta. Det åpna i 1948 som ferie- og rekreasjonssted for norske sjøfolk, og som fagskole, med 35 overnattingsplasser.

I 1958 ble det bygd internatfløy og forelesningssal, og Leangkollen ble brukt som kurssted for organisasjoner. Fra 1970 dreiv Norsk Sjømannsforbund eiendommen som et reint kommersielt kurs- og konferansehotell. I 1999 inngikk forbundet leieavtale med Choice Hotels som siden har stått for drifta. Hotellet skifta samtidig navn til Quality Hotel Leangkollen.

Leangkollen-konferansen, på engelsk kalt *Leangkollen Conference*, er en to dager lang konferanse som har blitt arrangert av Den Norske Atlanterhavskomité i februar hvert år siden 1965. Da møtes norske og utenlandske eksperter for å diskutere forsvars-, utenriks- og sikkerhetspolitikk. Konferansen åpner ofte på Nobelinstituttet i Oslo, mens resten av programmet foregår på Leangkollen konferansesenter i Asker.

* Gildehall i «norrøn stil», opprinnelig bygd for Vidkun Quisling, fører i NS under krigen.  Foto: 2019Gildehall i «norrøn stil», opprinnelig bygd for Vidkun Quisling, fører i NS under krigen.  Foto: 2019
* Peis i mindre stue med «Til Norsk Sjømannsforbund fra flyktninger som fant et fristed i Norge». Foto: 2019Peis i mindre stue med «Til Norsk Sjømannsforbund fra flyktninger som fant et fristed i Norge». Foto: 2019
* Baren i hotellet. Foto: 2019Baren i hotellet. Foto: 2019

Referanser
----------

1. 1 2 3  Lokalhistoriewiki.no om Leangkollen
2. ↑  Mamen, Hans Christen (1919–2009) (1993). *Asker under okkupasjonen*. [Stabekk]: Asker og Bærum historielag. s. 39. ISBN 8290095023.
3. ↑  *Aftenposten* 27. juli 1997: *«Ørnerede» ble stjernehotell*
4. ↑  «Quality Hotel™ Leangkollen Asker». *Nordic Choice Hotels* **(norsk)**. Besøkt 29. juli 2020.
5. ↑  Mamen, Hans Christen (1919–2009) (1965). *Askers historie*. [Asker]: Asker skolestyre. s. 152.
6. ↑  *Aftenposten 15. mai 1945:* Quislings "ørnerede" i Asker. – På "frontkjemper" Bjørn Mortensens eiendom ble det i all hemmelighet bygd et festningsanlegg som "føreren" skulde trekke seg tilbake til.
7. ↑  *Aftenposten* 5. juni 1948: *Sjømannforbundets «Leangkollen» innvies i dag – Det tidligere «Ørneredet» skal nu bli fagskole*
8. 1 2  «Leangkollen». *www.atlanterhavskomiteen.no*. Arkivert fra originalen 6. august 2020. Besøkt 29. juli 2020.

Eksterne lenker
---------------

* (en) Leangkollen – kategori av bilder, video eller lyd på Commons

  


|  |  |
| --- | --- |
| Oppslagsverk/autoritetsdata | Lokalhistoriewiki
 |